Պատասխանել է, թե շտապել չի ուզում, կարող են ընկերություն անել: Իսկ 2015-ի հունվարին վերադարձել է Հայաստան՝ ամուսնալուծվելու նպատակով: Իսկ որդուն թողել է Թուրքիայում՝ ընկերուհու ընտանիքում: Մինչ վերադառնալն Արմանն իրեն 1200 դոլար է տվել, որ նվերներ գներ ու Հայաստանում ամուսնալուծվելու ծախսերը հոգար: Երբ նվերներ գնելիս են եղել, Արմանն իր ու որդու անձնագրերն է խնդրել, դրանք պատճենել ու վերադարձրել: Պատճառաբանել է, թե դա իրենց անվտանգության համար է անում: Խնդրել է նաև անպայման իրեն ու ավագ որդուն, ով հայկական բանակի սպա է, անպայման ծանոթացնել ու համոզել, որ վերջինս իր հետ կապ հաստատի: Նույնիսկ նրա ծննդյան առթիվ սպորտային հագուստ է նվեր գնել ու խնդրել փոխանցել: Մինչ ավտոբուսով Հայաստան հասնելը, հեռախոսազրույցի ժամանակ Արմանն իրեն ասել է, թե ոչ մի դեպքում Հայաստանից իրեն չզանգի: Սակայն վերադառնալուց երկու շաբաթ հետո, երբ որդին զանգել ու հայտնել է, թե ձեռքի գումարը վերջացել է, ինքը զանգել է Արմանին ու խնդրել, որ որոշակի գումար փոխանցի որդուն: Սակայն Արմանը գոռգռացել է վրան՝ ասել, թե ինչու ես զանգում, չէի ասել, որ չեմ ուզում իմ հեռախոսահամարին Հայաստանից զանգեր գրանցվեն: Այս պահից սկսած ինքը սկսել է կասկածներ ունենալ Արմանի ով լինելու վերաբերյալ: